**Budapesti Metropolitan Főiskola lesz a BKF**

*Budapest, 2015. 05.15.* –**A Budapesti Kommunikációs és Üzleti Főiskola hallgatói szeptembertől már a Budapesti Metropolitan Főiskolán kezdhetik meg tanulmányaikat.**

Mérföldkőhöz érkezett a BKF. Az intézmény mára a legnagyobb magánfőiskolává és a Magyarország legnagyobb művészeti képzőhelyévé vált.Az elmúlt 14 évet a hallgatói létszám folyamatos növekedése, a képzési portfólió dinamikus bővülése és folyamatosan új képzési területek bevezetése határozta meg.A Budapesti Kommunikációs és Üzleti Főiskola név már nem fejezi ki a főiskola képzési kínálatát, az intézmény megérett a névváltásra.

A főiskola kifejezett célja, hogy a korábbi évekre jellemző nagyszabású fejlődési folyamatot még továbbvigye, egyre több hallgatót vonzzon a hazai és a nemzetközi piacról egyaránt, ezáltal Kelet-közép Európa meghatározó intézményévé, jelentős nemzetközi szereplővé váljon.

*„Azért esett a választás a Budapesti Metropolitan Főiskola névre (röviden: MET), mert* *két legfontosabb célunkat, a nemzetköziséget és a további növekedést jól érzékelteti, hiszen a Metropolitan szó nagyságot, modernséget fejez ki. Ahogy a világvárosokat, úgy a főiskolát is egy élő, nyüzsgő, folyamatosan növekvő közösség jellemzi. A városiasság hangsúlyozása a főiskola képzéseire is utal, hiszen azok a 21. századi fejlett világ urbánus igényeire, a kreatív ipar kihívásaira reagálnak.” –* mondta el Dr. Vass László, rektor.

A névváltás igénye már a művészeti szakok bevezetésével megfogalmazódott, végül 2013-ban, egy tudatos tervezési folyamat indult el. A névalkotási folyamatban a főiskola dolgozói és hallgatói is részt vettek névjavaslataik megfogalmazásával. Több száz alternatívát értékelve és tesztelve egyértelművé vált, hogy az iskola számára a legmegfelelőbb név a Metropolitan, mert hosszú távon kifejezi a főiskola identitását és értékeit, ezzel lehetőséget ad a további fejlődésre. Az új név az Országgyűlés jóváhagyását követően, várhatóan 2015. szeptember 1-jén, kerül hivatalosan bevezetésre, mellyel egy időben megváltozik a főiskola logója és arculata is.

*„A jövőben a frissen végzett diákok már a Budapesti Metropolitan Főiskola diplomáját kapják, de az értékek és célok középpontjában továbbra is a kommunikáció, a kreativitás, innováció, nyitott szellemiség, közvetlenség és a gyakorlatorientált, munkaerő-piaci igényekre reflektáló képzés állnak.”* – hangsúlyozta a rektor.

A BKF Magyarország legnagyobb magánkézben lévő főiskolája, folyamatosan növekvő hallgatói létszámmal, évről évre bővülő portfólióval (új szakok, új képzési területek). 2001 óta meghatározó és folyamatosan növekvő szereplője a hazai felsőoktatásnak. 2 karon (Kommunikációs és Művészeti Kar, Heller Farkas Turisztikai és Gazdasági Kar), jelenleg 4 fő képzési területen (kommunikáció, üzlet, turizmus, művészet) folyik képzés, alap- és mesterfokon, illetve másoddiplomás szinten. A Főiskola évről évre több képzést kínál, jelenleg 30 alap-, 15 mesterképzést, 18 felsőoktatási szakképzést, valamint 27 szakirányú továbbképzést. Művészeti területen a legszélesebb képzési portfólióval rendelkező felsőoktatási intézmény.

A főiskolának jelenleg közel 7000 hallgatója van, akik 2011-től már nemcsak a fővárosban, hanem Hódmezővásárhelyen is részt vehetnek az oktatásban.

A BKF jelenleg 75 külföldi intézménnyel tart fent partneri kapcsolatot 27 országban, és további erőteljes nemzetközi fejlődést tervez.